
Brüssel, 16.9.2015    COM(2015) 449 final       KOMISJONI ARUANNE EUROOPA PARLAMENDILE JA NÕUKOGULE   komisjonile Euroopa Parlamendi ja nõukogu 9. märtsi 2011. aasta määruse (EL) nr  305/2011 (millega sätestatakse ehitustoodete ühtlustatud turustustingimused ning  tunnistatakse kehtetuks nõukogu direktiiv 89/106/EMÜ) alusel antud delegeeritud  õigusaktide vas tuvõtmise õiguse kasutamise kohta  


KOMISJONI ARUANNE EUROOPA PARLAMENDILE JA
NÕUKOGULE
komisjonile Euroopa Parlamendi ja nõukogu 9. märtsi 2011. aasta määruse (EL) nr 305/2011 (millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ) alusel antud delegeeritud õigusaktide vastuvõtmise õiguse kasutamise kohta
1. 
SISSEJUHATUS
Euroopa Parlamendi ja nõukogu määruses (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ,
 on sätestatud ehitustoodete turustustingimused, kehtestades ühtlustatud eeskirjad ehitustoodete põhiomaduste toimivuse taseme deklareerimiseks ja ehitustoodete CE-märgistamiseks. 
Määruse (EL) nr 305/2011 eesmärkide täitmiseks, eelkõige ehitustoodete turul kättesaadavaks tegemise piirangute kõrvaldamiseks ja vältimiseks, delegeeritakse komisjonile õigus võtta vastu delegeeritud õigusakte määruse (EL) nr 305/2011 artiklis 60 loetletud küsimustes ning artiklites 61, 62 ja 63 sätestatud tingimustel.
Määruse (EL) nr 305/2011 artiklis 61 kirjeldatakse delegeerimise ajutist iseloomu ning kohustust teavitada vastuvõetud delegeeritud õigusaktidest Euroopa Parlamenti ja nõukogu ning esitada neile aruandeid delegeeritud volituste kasutamise kohta.
Artiklis 62 on sätestatud delegeerimise tagasivõtmise tingimused ja artiklis 63 tingimused, mille alusel Euroopa Parlament ja nõukogu võivad delegeeritud õigusaktide suhtes vastuväiteid esitada.
Määrust (EL) nr 305/2011 kohaldatakse täies ulatuses alates 1. juulist 2013. Sellest ajast on komisjon talle artikliga 60 delegeeritud õigusi mitmel korral kasutanud.
2. 
ÕIGUSLIK ALUS
Käesoleva aruande esitamise kohustus on sätestatud määruse (EL) nr 305/2011 artikli 61 lõikes 1. Selle sätte alusel antakse komisjonile õigus võtta artiklis 60 osutatud küsimustes vastu delegeeritud õigusakte viieks aastaks alates 24. aprillist 2011 ning komisjon peab esitama hiljemalt kuus kuud enne viieaastase ajavahemiku lõppu aruande delegeeritud volituste kohta.
Delegeeritud õigusaktide vastuvõtmise õiguse kehtivusaega pikendatakse automaatselt viieks aastaks, välja arvatud juhul, kui Euroopa Parlament või nõukogu selle kooskõlas määruse (EL) nr 305/2011 artikliga 62 tagasi võtab.
Määruse (EL) nr 305/2011 artikliga 60 antakse komisjonile õigus võtta vastu delegeeritud õigusakte järgmistes küsimustes:
a) vajaduse korral konkreetsete ehitustoodete rühmade põhiomaduste või piirtasemete määratlemine, mille suhtes tootja deklareerib artiklite 3 kuni 6 kohaselt nende kavandatud kasutusotstarbe osas tasemete või klasside kaupa või kirjeldusena oma toote toimivuse selle turulelaskmisel;
b) tingimused, mille korral võib toimivusdeklaratsiooni elektrooniliselt töödelda, et teha see vastavalt artiklile 7 veebilehel kättesaadavaks;
c) selle ajavahemiku muutmine, mille kohta tootja säilitab tehnilise dokumentatsiooni ja toimivusdeklaratsiooni pärast ehitustoote turule laskmist vastavalt artiklile 11, võttes aluseks ehitustoote eeldatava olelusringi või osa ehitises;
d) II lisa muutmine ja vajaduse korral täiendavate menetluseeskirjade vastuvõtmine vastavalt artikli 19 lõikele 3, et tagada artiklis 20 esitatud põhimõtete järgmine või artiklis 21 sätestatud eeskirjade praktikas kohaldamine;
e) III lisa, IV lisa tabeli 1 ja V lisa kohandamine tehnika arenguga;
f) toimivusklasside kindlaksmääramine või kohandamine tehnika arenguga vastavalt artikli 27 lõikele 1;
g) tingimused, mille kohaselt peetakse ehitustoodet teatud toimivustasemele või -klassile vastavaks ilma katsetamiseta või ilma täiendava katsetamiseta artikli 27 lõike 5 kohaselt, tingimusel et sellega ei ohustata ehitistele esitatavate põhinõuete täitmist;
h) konkreetse toote, konkreetse tooterühma või konkreetse põhiomaduse suhtes toimivuse püsivuse hindamise ja kontrollimise süsteemide kohandamine, rajamine ja läbivaatamine vastavalt artiklile 28 ning lähtudes järgmisest:
i) toote või kõnealuste põhiomaduste rolli tähtsus ehitistele esitatavate põhinõuete seisukohalt;
ii) toote laad;
iii) ehitustoote põhiomaduste muutumise mõju toote eeldatava kasutusaja jooksul;
iv) puuduste tekkimise tõenäosus toote valmistamisel.
Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule (artikli 61 lõige 2).
Komisjonile antud õiguse suhtes võtta vastu delegeeritud õigusakte kohaldatakse artiklites 62 (delegeerimise tagasivõtmine) ja 63 (delegeeritud õigusaktide suhtes vastuväidete esitamine) (artikli 61 lõige 3) sätestatud tingimusi.
3.
DELEGEERITUD VOLITUSTE RAKENDAMINE
3.1. Vastuvõtmise eelne konsulteerimine
Toimides avatuse ja läbipaistvuse vaimus, on komisjon delegeeritud õigusaktide ettevalmistamisel määruse (EL) nr 305/2011 alusel alati konsulteerinud liikmesriikide ja asjaomaste sidusrühmade nimetatud ekspertidega korrapäraste teemakohaste koosolekute ja kirjalike konsultatsioonide kaudu. Enne nimetatud konsultatsioone kutsuti liikmesriike üles nimetama eksperte neis osalema. Konsultatsioonides kutsuti osalema ka Euroopa Parlamenti. Konsultatsioonidega seotud dokumendid saadeti üheaegselt Euroopa Parlamendile ja nõukogule, nagu on ette nähtud delegeeritud õigusakte käsitlevas ühises seisukohas. Konsultatsioonidel esitatud tähelepanekuid võeti arvesse delegeeritud õigusaktide lõplike versioonide koostamisel.
Peale selle teavitas komisjon liikmesriike ja tootmisharu esindajaid delegeeritud õigusaktide eelnõude koostamise eri etappidel saavutatud edust, et tagada kõigi ehitusringkondade kaasamine sellesse protsessi ja kindlustada kõigi asjakohaste sidusrühmade sihikindel tegutsemine, sillutades nii teed tulevaste delegeeritud õigusaktide igakülgsele toetamisele.  
3.2.     Kehtivad delegeeritud õigusaktid
Praegu on jõus kuus delegeeritud õigusakti, mille komisjon on võtnud vastu talle määruse (EL) nr 305/2011 artikliga 60 antud õiguste alusel ja mille kohta kaasseadusandjad ei ole ettenähtud tähtaja jooksul vastuväiteid esitanud.
1. Esimene vastu võetud delegeeritud õigusakt oli komisjoni 30. oktoobri 2013. aasta delegeeritud määrus (EL) nr 157/2014, ehitustoodete toimivusdeklaratsiooni veebisaidil avaldamise tingimuste kohta
. Nimetatud määrus, mis võeti vastu määruse (EL) nr 305/2011 artikli 7 lõike 3 ja artikli 60 punkti b alusel, oli sisuliselt luba kasutada uusi infotehnoloogiaid ehitustoodete toimivuse deklareerimisel, vähendades sellega nende tootjate ja kogu ehitussektori kulusid.
2. Teisena võttis komisjon määruse (EL) nr 305/2011 artikli 60 punkti e alusel vastu kaks delegeeritud õigusakti, mille eesmärk oli muuta määruse III ja V lisa:
· Komisjoni delegeeritud määrus (EL) nr 574/2014, 21. veebruar 2014, millega muudetakse Euroopa Parlamendi ja nõukogu määruse (EL) nr 305/2011 III lisa, mis käsitleb ehitustoodete toimivusdeklaratsiooni koostamiseks kasutatavat näidist
. See määrus võeti vastu tehnoloogia arengule reageerimiseks, et võimaldada eri laadi ehitustoodete ja tootjate jaoks vajalikku paindlikkust ja lihtsustada toimivusdeklaratsiooni.
· Komisjoni delegeeritud määrus (EL) nr 568/2014, 18. veebruar 2014, millega muudetakse Euroopa Parlamendi ja nõukogu määruse (EL) nr 305/2011 V lisa seoses ehitustoodete toimivuse püsivuse hindamise ja kontrollimisega
. See määrus võeti vastu selleks, et reageerida tehnika arengule ning parandada õiguskindlust ja määruse (EL) nr 305/2011 V lisas kasutatud kirjelduste ja mõistete järjepidevust.
3. Veel võttis komisjon  määruse (EL) nr 305/2011 artikli 27 lõike 5 ja artikli 60 punkti g alusel tootmisharu taotlusel vastu kolm delegeeritud õigusakti, et võimaldada kasutada lihtsustatud menetlusi, täpsemalt öeldes teatavate toodete liigitamist ilma katsetamiseta:
· Komisjoni delegeeritud määrus (EL) nr 1291/2014, 16. juuli 2014, seina- ja laekattematerjalina kasutatavate ühtlustatud standardiga EN 13986 hõlmatud puidupõhiste paneelide ja ühtlustatud standardiga EN 14915 hõlmatud täispuit-tahveldise ja -vooderdise liigitamise tingimuste kohta tulekaitsevõime järgi ilma katsetamiseta
.
· Komisjoni delegeeritud määrus (EL) nr 1292/2014, 17. juuli 2014, tingimuste kohta standardile EN 14342 vastavate teatavate pinnakatteta puidust põrandakatete liigitamiseks tuletundlikkuse järgi ilma katsetamiseta
.
· Komisjoni delegeeritud määrus (EL) nr 1293/2014, 17. juuli 2014, tingimuste kohta standardile EN 13658-1 vastavate, siseruumide krohvimiseks mõeldud metallist raabitsvõrkude ja simside, standardile EN 13658-2 vastavate, väliskrohvimiseks mõeldud metallist raabitsvõrkude ja simside ning standardile EN 14353 vastavate metallist simside ja tugevdusliistude liigitamiseks tuletundlikkuse järgi ilma katsetamiseta
.
3.3. Menetluses olevad delegeeritud õigusaktid
Ühissätete määruse igapäevane rakendamine näitab selget vajadust võtta vastavalt sidusrühmade soovidele vastu erinevaid delegeeritud õigusakte, et võtta arvesse teatavate ehitustoodetega seotud tehnika ja regulatiivsüsteemi arengut, mis on sageli seotud nende põhiomadustega. Neid delegeeritud õigusakte on vaja määruse (EL) nr 305/2011 eesmärkide saavutamiseks, eelkõige selleks, et kõrvaldada ja vältida ehitustoodete turuletoomise piiranguid ning leevendada kogu ehitussektori haldus- ja majanduskoormust.
Sellest lähtuvalt on komisjon käesoleva aruande vastuvõtmise kuupäevaks algatanud ka järgmiste delegeeritud õigusaktide koostamise, vastuvõtmise või Euroopa Liidu Teatajas avaldamise protsessi: 
1.
Määrus tuletundlikkustoimivuse liigitamise kohta

2.
Otsus ventilatsioonikanalite ja -torude toimivuse püsivuse hindamise ja kontrollimise süsteemide kohta

3.
Otsus geosünteetiliste toodete toimivuse püsivuse hindamise ja kontrollimise süsteemide kohta
 
4.
Otsus kanalisatsioonitehniliste toodete toimivuse püsivuse hindamise ja kontrollimise süsteemide kohta

6.
Määrus liimpuit- ja struktuursete sõrmseotisega täispuidust toodete ilma katsetamiseta liigitamise tingimuste kohta

7.
Määrus väliskrohvide, sisekrohvide ning silumis- ja krohvimismörtide ilma katsetamiseta liigitamise tingimuste kohta

Samalaadsete delegeeritud õigusaktide taotlemist jätkatakse tehnika kiire arengu ja ehitustööstuse vajaduste muutumise tõttu ka tulevikus. Vajadust mööda võidakse täiendavaid delegeeritud õigusakte nimetada ka tulevases aruandes määruse (EL) nr 305/2011 rakendamise kohta, mida nõutakse määruse artikli 67 lõikes 2.
3.4. Delegeeritud õigusaktide suhtes vastuväidete esitamine
Vastavalt määruse (EL) nr 305/2011 artiklile 63 võivad Euroopa Parlament ja nõukogu delegeeritud õigusakti suhtes vastuväiteid esitada kolme kuu jooksul alates õigusakti teatavakstegemisest, kusjuures seda tähtaega võib pikendada veel kolme kuu võrra. Kui Euroopa Parlament või nõukogu esitab selle tähtaja jooksul delegeeritud õigusakti suhtes vastuväiteid, õigusakt ei jõustu.
Ei Euroopa Parlament ega nõukogu ei ole ühegi punktis 3.2
 nimetatud delegeeritud õigusakti kohta vastuväiteid esitanud.
Punktis 3.2 loetletud delegeeritud õigusaktide vastuvõtmise teatavakstegemise
 järel palusid Euroopa Parlament ja nõukogu komisjonil vastata küsimustele nende delegeeritud õigusaktide sisu õige mõistmise kohta. Komisjon vastas neile küsimustele õigeaegselt ja otsustas avaldada selle materjali oma veebisaidil koos vastavate delegeeritud õigusaktidega
 kõigile sidusrühmadele kasutamiseks.
Mõned liikmesriigid esitasid kahtlusi määruse (EL) nr 305/2011 artikli 60 punktides e ja f komisjonile antud delegeeritud õigusaktide vastuvõtmise õiguse ulatuse kohta. Eelkõige piiravad nimetatud sätted delegeerimist üksnes „kohandamiseks tehnika arenguga”. Siiski peeti seda mõistet piisavalt laiaks, et hõlmata määruse (EL) nr 305/2011 III ja V lisas kavandatud tehnilisi kohandusi, ja seega ei osutunud see asjaolu takistuseks nimetatud lisasid muutvate delegeeritud õigusaktide jõustumisel.
Nõukogu kasutas esimese määruse (EL) nr 305/2011 alusel vastu võetud delegeeritud õigusakti puhul võimalust pikendada vastuväidete esitamise perioodi, et arutada üksikasjalikult vastuseid, mis komisjon oli andnud küsimustele delegeeritud määruse kohta, mis käsitleb ehitustoodete toimivusdeklaratsiooni veebisaidil avaldamise tingimusi. See pikendamine näitas, et liikmesriigid soovivad täiendavat teavet delegeeritud õigusaktide eelnõude, nende põhjenduste ja tõlgendamise kohta enne nende vastuvõtmist. Komisjon reageeris nende soovile laiendatud konsultatsioonide ja teabe pakkumisega õigusaktide ettevalmistamise eri etappidel.
4. 
KOKKUVÕTE
Komisjon on seisukohal, et ta on kasutanud talle antud õigusi määrusega (EL) nr 305/2011 sätestatud piirides.
Tehnika kiire arengu ja ehitustööstuse vajaduste muutumise tõttu, mis nõuavad kogu ELis kehtivate ja määruse (EL) nr 305/2011 artiklis 60 loetletud küsimusi reguleerivate õigusaktide vastuvõtmist, tuleks komisjonile määruse (EL) nr 305/2011 artikliga 60 antud õiguste kehtivusaega pikendada kooskõlas määruse (EL) nr 305/2011 artikli 61 lõikega 3.
Komisjon palub Euroopa Parlamendil ja nõukogul käesolev aruanne teadmiseks võtta.
� EÜT L 88, 4. aprill 2011. a., lk 5.


� ELT L 52, 21.2.2014, lk 1.


� ELT L 159, 28.5.2014, lk 41.


� ELT L 157, 27.5.2014, lk 76.


� ELT L 349, 5.12.2014, lk 25.


� ELT L 349, 5.12.2014, lk 27.


� ELT L 349, 5.12.2014, lk 29.


� Vastu võetud 1. juulil 2015. Euroopa Parlamendil ja nõukogul on õigus esitada vastuväiteid kuni 1. oktoobrini 2015.


� Vastu võetud 8. juulil 2015. Euroopa Parlamendil ja nõukogul on õigus esitada vastuväiteid kuni 8. oktoobrini 2015.


� Vastu võetud 1. juulil 2015. Euroopa Parlamendil ja nõukogul on õigus esitada vastuväiteid kuni 1. oktoobrini 2015.


� Vastu võetud 1. juulil 2015. Euroopa Parlamendil ja nõukogul on õigus esitada vastuväiteid kuni 1. oktoobrini 2015.


� Praegu on selle kohta käimas komisjonisisesed konsultatsioonid.


� Praegu on selle kohta käimas komisjonisisesed konsultatsioonid.


� Punktis 3.3 nimetatud delegeeritud õigusaktide kohta vastuväidete esitamise periood ei ole kas veel alanud või ei ole veel lõppenud.


� Nagu on ette nähtud määruse (EL) nr 305/2011 artikli 61 lõikes 2.


� Sageli esitatavad küsimused mõnede delegeeritud õigusaktide kohta on kättesaadavad aadressil: http://ec.europa.eu/growth/sectors/construction/product-regulation/index_en.htm

